Francesca Albanese

Francesca Paola Albanese (f. 30. mars 1977) er ítalskur lögfræðingur og sérfræðingur í mannréttindum sem hefur verið sérstakur sendifulltrúi Sameinuðu þjóðanna í málefnum Palestínu frá 1. maí 2022. Hún var upphaflega skipuð til þriggja ára en var skipuð til þriggja ára í viðbót í apríl 2025. Hún er fyrsta konan til að gegna þessari stöðu.

Albanese veitti mannréttindaráði Sameinuðu þjóðanna skýrslu um stöðu mála á Gazaströndinni í stríði Ísraels og Hamas í mars 2024. Í skýrslunni sagði hún sterkar vísbendingar vera um að Ísrael væri að fremja þjóðarmorð gegn Palestínumönnum á Gazaströndinni. Hún ályktaði jafnframt að hryðjuverkaárás Hamas á Ísrael 7. október 2023 hefði ekki verið knúin áfram af gyðingahatri heldur af kúgun Ísraela á Palestínumönnum. Ísraelar og bandamenn þeirra hafa ítrekað sakað Albanese sjálfa um gyðingahatur vegna ályktana hennar. Albanese sagðist hafa fengið fjölda hótana eftir að hún veitti skýrsluna.

Í júlí 2025 hvatti Albanese ríki heims til að setja bann á vopnasölu til Ísraels og slíta viðskiptatengslum við landið. Hún benti jafnframt á rúmlega 60 fyrirtæki sem hún sagði hafa stutt landtöku og hernað Ísraela, meðal annars bandarísk stórfyrirtæki eins og Microsoft og Caterpillar.

Síðar í júlí 2025 hófu Bandaríkin refsiaðgerðir gegn Albanese, meðal annars með ferðatakmörkunum og frystingu eigna. Marco Rubio utanríkisráðherra Bandaríkjanna sagði Albanese hafa með „ólögmætum og skammarlegum“ hætti hvatt Alþjóðlega sakamáladómstólinn til að grípa til aðgerða gegn bandarískum og ísraelskum embættismönnum, fyrirtækjum og stjórnendum þeirra. Rubio sagði þetta gróft brot á fullveldi ríkjanna þar sem þau væru ekki aðilar að Rómarsamþykkt um Alþjóðlega sakamáladómstólinn.

Sameinuðu þjóðirnar gagnrýndu refsiaðgerðirnar gegn Albanese. Stéphane Dujarric, talsmaður aðalritara Sameinuðu þjóðanna, sagði þær setja hættulegt fordæmi. Volker Türk mannréttindastjóri Sameinuðu þjóðanna hvatti til tafarlausrar endurskoðunar þeirra.

Tilvísanir

Flokkur:Embættismenn Sameinuðu þjóðanna
Flokkur:Ítalskir lögfræðingar